མདོ་ཆེན་ཨ་ཁོ་རིས་ཐུབ་བསྟན་ཉི་ཤར་གླིང་ནི་གསང་སྔགས་རྙིང་མའི་ཁོངས་སུ་གཏོགས་པ་དང་།སྡེ་དགེའི་རྫོགས་ཆེན་དགོན་གྱི་དགོན་ལག་གཙོ་ཤོས་ཤིག་ཡིན་པ་གྲགས་ཤིང་།བོད་རབ་བྱུང་བཅུ་གསུམ་པའི་ནང་རྒྱལ་སྲས་གཞན་ཕན་མཐའ་ཡས་ཀྱིས་ངོ་མཚར་བའི་རྟགས་དུ་མ་དང་བཅས་ཏེ་ཕྱག་བཏབ་པ་དང་།དགོན་པའི་ལོ་རྒྱུས་སུ་མཚན་ཐོགས་ཚུལ་ལ།རྒྱལ་སྲས་གཞན་ཕན་མཐའ་ཡས་མདོ་ཆེན་ཕྱོགས་སུ་ཕྱག་ཕེབས་ཏེ་ཉིན་ཞིག་བྱ་ཕོ་རོག་ཞིག་གིས་ཁོང་གི་ཕུད་ཀོང་ཁྱེར་ནས་འཕུར་སོང་བས།དེ་དེད་ནས་ད་ལྟའི་དགོན་པ་ཆགས་སའི་གནས་སུ་འབྱོར་དུས་ཕོ་རོག་གིས་ཕུད་ཀོང་དེར་བཞག་པ་རེད།གནས་དེ་ནི་ས་ཡི་དགེ་བཅུ་ཚང་ཞིང་ཨ་ཡིག་འབུར་དུ་དོད་པའི་ས་མིག་ཁྱད་པ་ཅན་ཞིག་ཡིན་པ་དང་དེ་དང་དུས་མཚུངས་སུ་ཁོ་རིས་ཞེས་པའི་རྒན་པོ་ཞིག་ཁོང་གི་དྲུང་དུ་བཅར་ནས་འདི་ནི་ཁོའི་དགུན་ས་ཡིན་པས་ཁྱེད་ལ་འབུལ་ལབ་པས།ཁོང་གིས་རྟེན་འབྲེལ་ཆེན་པོ་འགྲིག་པར་དགོངས་ནས་དེ་རུ་དགོན་ས་འདེབས་རྒྱུ་གཏན་འཁེལ་བྱས་པར་མ་ཟད།དགོན་མིང་ལ་སའི་ཁྱད་ཆོས་དང་སྦྱིན་བདག་གི་མིང་གཉིས་གཅིག་ཏུ་བསྡུས་ནས་མདོ་ཆེན་ཨ་ཁོ་རིས་ཐུབ་བསྟན་ཉི་ཤར་གླིང་ཞེས་གསོལ་བར་གྲགས།